Umncintiswano weChan Uphazamisa Amaqembu Azama Ukuthenga Abadlali
Amaqembu enguqu afuna ukuthenga abadlali abazadlala kuqembu lama Warriors kumncintiswano weChan kuzamele alinde iphele limidlalo ukuze abe lethuba lokubathenga
WASHINGTON DC — Umncintiswano weAfrican Nations Championships usungumgoqo omkhulu kumaqembu azama ukuthenga abadlali abayingxenye yeqembu lesizwe elizaphatheka kulimidlalo ezaqhutshelwa kwele South Africa ekuqaleni komnyaka ozayo. Amaqembu omdlalo kanobhutshuzwayo afuna ukuthenga abadlali abayingxenye yeqembu le sizwe elama Warriors elizamela ilizwe kumncintiswano weChan kuzamele alinde kuze kuphele limidlalo ukuze abe lethuba lokubathenga ngoba laba badlali okwamanje bethiye ukuthengwa phandle kwelizwe. Ekhuluma emkhosini wokugcotshwa komdlali odlale okwedlula abanye kusizini yalonyaka ngoLwesihlanu olwedluleyo umdlali obedlalela iqembu le Chicken Inn uKudakwashe Mahachi uthe yena inhliziyo yakhe isekutheni ayedlala phandle kwelizwe. UMahachi uncintwe ngu Tawanda Muparati oweqembu le Dynamos yena obe yi ngqungquthela eyomdlalo wenguqu lonyaka elandelwa ngu Silas Songani oweqembu le Harare City kuthi uMahachi ube ngowesithathu. Abanye abadlali abangene kukhalenda lonyaka ngabathi uGeorge Chigova we Dynamos, uMunyaradzi Diya we Highlanders, uEric Chipeta we Hwange, uGift Bello we Dynamos, uMernard Mupera we How Mine, uHardlife Zvirekwi we CAPS United, uCharles Sibanda we FC Platinum kanye lo Tendai Ndoro obedlalela iqembu le Chicken Inn kodwa osethengwe liqembu le Mpumalanga Black Aces ele South Africa. USibanda obekuqembu le FC Platinum okweminyaka emithathu edluleyo uthi laye inhliziyo yakhe isekuyeni dlala ngaphandle kwelizwe njalo ukhangelele ukuthengwa ngemva kwemidlalo ye Chan. USibanda lo Mahachi bayingxenye yabadlali abakhethwe ngumqeqetshi weqembu lesizwe uIan Gorowa kuluhlu lwabadlali abazakuya mela ilizwe kumidlalo yeChan yona ezaqala mhla zilitshumi lanye kunyanga kaZibandlela ngomnyaka ozayo. USibanda uqhubekele phambili watshela lumsakazo ukuba amathuba eqembu lama Warriors mahle kakhulu njalo okuqakathekileyo yikuba leliqembu liqhube amalungiselelo alo kuhle. Iqembu leZimbabwe likusibaya sika Group B ndawonye le Burkina Faso, iMorocco kanye le Uganda. Imidlalo yesibaya sika Group B izaqhutshelwa enkundleni ye Athlone esedolobheni le Cape Town.